KTAMปลื้มกอง”มั่งมีศรีสุข”โกยยอดขายกว่า5พันลบ.
KTAM ปลื้มกองทุน "มั่งมีศรีสุข" โกยยอดขาย IPO ได้กว่า 5.2 พันลบ.
20 เม.ย. 2561

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) หรือ บลจ.กรุงไทย (KTAM) เปิดเผยว่า บริษัทประสบความสำเร็จในการเปิดจำหน่ายครั้งแรก (IPO ) กองทุนมั่งมีศรีสุข ระหว่างวันที่ 20-28 มีนาคม 2561
โดยมียอดขายรวมทั้ง 4 กองทุน กว่า 5,200 ล้านบาท แบ่งเป็น กองทุนเปิดกรุงไทยมั่งคั่ง (KTMUNG) ประมาณ 560 ล้านบาท จากทุนจดทะเบียน 1,000 ล้านบาท กองทุนเปิดกรุงไทยมีทรัพย์ ( KTMEE ) ประมาณ 882 ล้านบาท จากทุนจดทะเบียน 1,000 ล้านบาท กองทุนเปิดกรุงไทยศรีสิริ (KTSRI) ประมาณ 1,617 ล้านบาท จากทุนจดทะเบียน 2,000 ล้านบาท
รวมทั้งกองทุนเปิดกรุงไทยสุขใจ (KTSUK ) ประมาณ 2,157 ล้านบาท จากทุนจดทะเบียน 2,000 ล้านบาท และกองทุนจะเปิดจำหน่ายในครั้งถัดไปในวันที่ 17 เมษายน 2561 โดยนักลงทุนสามารถซื้อขายได้ทุกวันทำการ ถึงเวลา 12.00 น. ผ่านสาขาธนาคารกรุงไทย หรือ ตัวแทนการจำหน่าย (โบรกเกอร์ ) กว่า 30 แห่งทั่วประเทศ เงินลงทุนขั้นต่ำ 1,000 บาท
ทั้งนี้ สาเหตุที่ได้รับความสนใจจากลูกค้าเนื่องจากกองทุนมั่งมีศรีสุข เน้นการลงทุนโดยการจัดสรรเงินลงทุน (Asset Allcation ) ในหลายสินทรัพย์ทั่วโลก เป็นการลงทุนแบบ Fund of Funds ที่อยู่ภายใต้การบริหาร และจัดการของบริษัท และจะลงทุนในกองทุนใดกองทุนหนึ่งใม่เกินร้อยละ 79 ของมูลค่าทรัพย์สินสุทธิของกองทุน โดยมีกลยุทธ์การลงทุนมุ่งหวังให้ผลประกอบการสูงกว่าดัชนีชี้วัด ( Active Management )
โดยกองทุน KTMUNG เน้นลงทุนในตราสารทุน 75% ตราสารหนี้ 15% และตราสารทางเลือก 10% สำหรับผลการดำเนินงานย้อนหลังที่เสมือนลงทุนจริง (ม.ค.16 – ธ.ค.17 ) ผลตอบแทนอยู่ที่ 21.29% เฉลี่ยต่อปีอยู่ที่ 10.12% โดยกองทุนใช้ผลตอบแทนร้อยละ 9 ต่อปี เป็นตัวชี้วัด
ส่วนกองทุน KTMEE เน้นลงทุนในตราสารทุน 50% ตราสารหนี้ 40% และตราสารทางเลือก 10% สำหรับผลการดำเนินงานย้อนหลังที่เสมือนลงทุนจริง (ม.ค.16 – ธ.ค.17 ) ผลตอบแทนอยู่ที่ 21.13% เฉลี่ยต่อปีอยู่ที่ 10.05% ใช้อัตราผลตอบแทนร้อยละ 7 ต่อปี เป็นตัวชี้วัด
ด้านกองทุน KTSRI เน้นลงทุนในตราสารทุน 25% ตราสารหนี้ 65% และ ตราสารทางเลือก 10% สำหรับผลการดำนินงานย้อนหลังที่เสมือนลงทุนจริง (ม.ค.16-ธ.ค.17) ผลตอบแทนอยู่ที่ 12.16% เฉลี่ยต่อปีอยู่ที่ 5.90% ใช้อัตราผลตอบแทนเฉลี่ยร้อยละ 5 ต่อปี เป็นตัวชี้วัด
ขณะที่กองทุน KTSUK ลงทุนในตราสารทุน 10% ตราสารหนี้ 80% และตราสารทางเลือก 10% สำหรับผลการดำเนินงานย้อนหลังที่เสมือนลงทุนจริง (ม.ค.16- ธ.ค.17 ) อยู่ที่ 8.63% เฉลี่ยต่อปีอยู่ที่ 4.22% ใช้อัตราผลตอบแทนเฉลี่ยร้อยละ 3 ต่อปี เป็นตัวชี้วัด
โดยกองทุนนี้เหมาะสำหรับนักลงทุนที่ไม่มีเวลาติดตามข้อมูลข่าวสาร ภาวะเศรษฐกิจ การค้า การลงทุน และทิศทางตลาด และต้องการกระจายความเสี่ยงจากการลงทุน ในสินทรัพย์ที่มีความหลากหลายทั้งในและต่างประเทศ และต้องการโอกาสรับผลตอบแทนตามเป้าหมายของดัชนีชี้วัด